
însemnare introductivă 



Iubite cititor, această broşură, pe care o ţii în mâinile tale, este scrisă de un 
mare dascăl purtător de Dumnezeu şi păstor al Bisericii Ortodoxe care a trăit în secolul al 
6-lea o viaţă îngerească. Este vorba de Cuviosul Isaac Şirul, care a ajuns la măsuri înalte 
de nevoinţă, virtute, desăvârşire şi sfinţenie. Cuvintele şi învăţăturile sale sunt pline de 
înţelepciune dumnezeiască şi har. 

Aici sunt cuprinse învăţături dumnezeieşti despre înfruntarea întristărilor, 
încercărilor, durerilor şi ispitelor. Să fim cu multă luare-aminte la ele şi să le punem în 
practică ca să dobândim merinde duhovniceşti şi folos duhovnicesc din întristările ce ne 
cuprind. 

Aceste sfaturi preţioase, mântuitoare şi pline de experienţă ale înţeleptului şi 
de Dumnezeu-purtătorului Isaac Şirul ne vor ajuta mult pe noi, călătorii cei îndureraţi, pe 
calea acestei vieţi. Ajunge numai să le valorificăm prin răbdare, pocăinţă, rugăciune şi 
încredere în Pronia dumnezeiască a Iubitorului de oameni Dumnezeu, Părintele nostru Cel 
ceresc. 

Se tipăreşte această lucrare de către editura „Orthodoxos Kipseli" spre slava 
lui Dumnezeu şi spre mângâierea semenilor noştri întristaţi şi îndureraţi. 

Cuvinte purtătoare de nădejde 



„Fiule, când vrei să te apropii să slujeşti Domnului Dumnezeu, găteşte-ţi 
sufletul tău spre ispită!" (Cartea înţelepciunii lui Isus, fiul lui Sirah (Ecclesiasticul) 2, 1). 

„Uitaţi-vă la neamurile cele din început şi vedeţi cine a nădăjduit spre Domnul 
şi s-a ruşinat? Sau cine a petrecut în frica Lui şi a fost părăsit? Sau cine L-a chemat pe El 
şi a fost trecut cu vederea?" (Cartea înţelepciunii lui Isus, fiul lui Sirah (Ecclesiasticul) 2, 
10-11). 

„In lume necazuri veţi avea, dar îndrăzniţi. Eu am biruit lumea" (Ioan 16, 33). 

„Dar credincios este Dumnezeu, Care nu va îngădui ca să fiţi ispitiţi mai mult 
decât puteţi ci, odată cu ispita, va aduce şi scăparea din ea, ca să puteţi răbda" (1 Corinteni 
10, 13). 

Ispite, întristări, dureri şi răbdare 



Cu smerenia împuţinăm întristarea adusă de ispite 



Să ne aducem aminte de făcătorii de rele, care se dau pe ei înşişi în mâinile 
judecătorilor ca să fie pedepsiţi pentru faptele lor. Aceştia, atunci când încep să fie 
chinuiţi, dacă se smeresc şi îşi mărturisesc fără întârziere nedreptatea lor, sunt pedepsiţi 
mai puţin şi, suferind acele dureri, se izbăvesc. Dacă însă rămân neînduplecaţi şi nu vor 
să-şi mărturisească fărădelegea, chinurile lor se înmulţesc. Iar la sfârşit, după multe 
suferinţe şi după ce trupul lor ajunge plin de răni, sunt nevoiţi să mărturisească, chiar şi 
fară să vrea, dar acum nu le mai foloseşte la nimic, deoarece au îndurat deja toate acele 
chinuri. 

Căci şi noi, pentru păcatele noastre cele nesăbuite, suntem predaţi, ca să fim 
miluiţi, în mâinile Dreptului Judecător al tuturor oamenilor şi primim loviturile 
întristărilor, până când le vom mărturisi. Atunci pedeapsa se micşorează. Aşadar, dacă, 
atunci când va veni peste noi toiagul Judecătorului, ne vom smeri şi ne vom aduce aminte 
de nedreptăţile noastre, mărturisindu-le în faţa Dreptului Judecător, cu puţine ispite şi 
întristări ne vom izbăvi. 

Dar se poate ca în timpul certării să ne cuprindă încăpăţânarea şi să nu 
mărturisim că noi am greşit, fiind vrednici să pătimim şi mai multe, ci să aruncăm vina 
pentru păcatele noastre asupra oamenilor. Ba încă şi asupra diavolilor, iar uneori chiar şi 
asupra dreptăţii dumnezeieşti iar astfel ne scoatem pe noi înşine nevinovaţi. 

Ne încăpăţânăm şi nu ne pocăim, deşi ştim că Dumnezeu cunoaşte mai bine 
ceea ce ne este de folos şi că dreptatea Lui se întinde peste întreaga lume şi că nimeni nu 

este pedepsit fară să poruncească El. Deci dacă vom înfrunta întristările noastre cu o astfel 
de încăpăţânare, orice necaz va veni peste noi, ne va aduce o mâhnire neîncetată, iar 
necazurile noastre vor deveni şi mai cumplite şi vor veni unele după altele. Iar aceasta 
până când vom dobândi o adevărată cunoaştere de sine şi ne vom smeri şi vom 
conştientiza că am păcătuit. 

Dar dacă ne vom învârtoşa şi, siliţi fiind de necazuri, vom mărturisi păcatele 
noastre la sfârşit, această mărturisire nu ne va folosi, de vreme ce am îndurat toate 
întristările şi ispitele şi ne-am lipsit de mângâierea pe care o aduce pocăinţa. 

Necazurile îndurate fără de voie sunt iconomisite de iubirea de oameni a 

lui Dumnezeu 



Cu cât cineva se va lipsi de bunăvoie de bunătăţile acestei lumi, cu atât mila 
lui Dumnezeu îl va urma, iar iubirea Lui îl va ocroti. Insă toţi cei care au o voinţă slabă şi, 
pentru aceasta, nu se pot nevoi pentru dobândirea vieţii veşnice, Dumnezeu povăţuieşte 
sufletele lor spre virtute prin necazurile cele fară de voie. 

Căci şi acel sărac Lazăr nu era lipsit de bunătăţile acestei lumi de bunăvoie. 
Acesta avea şi trupul plin de răni şi astfel era cuprins de două suferinţe amare, una fiind 
mai rea decât cealaltă. Insă la sfârşit, s-a învrednicit de sânul lui Avraam. 

Dumnezeu este foarte aproape de inima omului întristat, care cu durere strigă 
către El. Se poate ca Dumnezeu să-1 lipsească pe om de bunătăţile cele materiale sau să-i 
trimită un alt necaz, dar toate acestea le îngăduie până când ne vom deprinde cu răbdarea. 
El lucrează întocmai ca un medic care operează pe cineva pentru a-1 scăpa de o boală 
gravă. Cu toate acestea, Dumnezeu îi arată iubirea Sa de oameni potrivit cu măsura în care 
acela îndură necazurile. 

în vremea necazurilor, să ne încredinţăm înţelepciunii şi purtării de grijă 

a lui Dumnezeu 



Nici demonii, nici fiarele nu-1 pot vătăma pe om, nici oamenii răi nu- şi pot 
împlini voia lor cea rea de a-i distruge pe ceilalţi, dacă Dumnezeu, Care cârmuieşte toată 
lumea, nu va îngădui aceasta. Iar dacă îngăduie, El va hotărî cât de mare va fi vătămarea. 
Căci Dumnezeu nu îngăduie ca ei să acţioneze în deplină libertate, pentru că altfel nu ar fi 
supravieţuit nici o făptură. El nu lasă ca puterea demonilor şi a oamenilor răi să se apropie 
de făpturile Sale şi să le vatăme potrivit voinţei lor. 

De aceea, să-ţi spui întotdeauna: „II am pe Dumnezeu Care mă păzeşte şi nici 
o făptură nu poate să mă vatăme, dacă nu are îngăduinţă de la Dumnezeu. Cred încă şi 
aceasta că nici măcar înaintea ochilor mei nu vor îndrăzni să se arate şi nici să-i aud 
ameninţările. Căci dacă ar fi avut îngăduinţă de la Dumnezeu să facă rău cât de mult vor, 
nu ar fi fost nevoie de cuvintele lor ca să mă înfricoşeze, ci ar fi făcut cu mine ce ar fi 
vrut". 

Şi iarăşi să-ţi spui: „Dacă este voia Domnului meu ca făpturile Sale să fie 
stăpânite de demoni şi de oamenii vicleni, primesc aceasta cu bucurie ca să nu zădărnicesc 
voia Domnului meu" şi astfel, în vremea ispitelor te vei umple de bucurie, fiind 
încredinţat că mâna Domnului te povăţuieşte prin ispite. 

întăreşte, aşadar, inima ta, având încredere în Domnul şi nu te teme nici de 
frica de noapte, nici de săgeata ce zboară ziua. Căci credinţa dreptului în Dumnezeu, ne 
spune Sfânta Scriptură, îmblânzeşte fiarele sălbatice şi le face ca nişte mieluşei. 

Să-I fim recunoscători lui Dumnezeu pentru necazurile ce ni le trimite şi 

să le răbdăm cu bucurie, căci El ne iubeşte 



De multe ori, Dumnezeu îngăduie ca asceţii virtuoşi să fie încercaţi cu lipsirea 
de bunurile materiale şi să se ridice ispite asupra lor, să sufere boli trupeşti, precum Iov, să 
fie aruncaţi în sărăcie şi în primejdia de a fi ucişi de oamenii cei răi. Numai sufletele lor 
nu sunt vătămate. Căci nu este cu putinţă ca atunci când păşim pe calea lui Dumnezeu să 
nu întâlnim lucruri şi situaţii neplăcute, iar trupul să nu fie chinuit cu boli şi osteneli, 
desigur, atunci când iubim viaţa trăită în virtute. 

Omul care îşi petrece viaţa sa potrivit voii sale păcătoase, care este biruit de 
invidie sau de altă patimă de suflet-ucigătoare, va fi osândit de Dumnezeu. Dacă însă va 
păşi pe drumul virtuţii şi va trăi potrivit voii lui Dumnezeu, împreună cu mulţi alţii care 
fac aceeaşi nevoinţă, dar va întâlni ceva neplăcut, nu este bine să părăsească calea virtuţii 
ci, dimpotrivă, trebuie să primească încercarea cu bucurie, iar nu să se plângă, şi să 
mulţumească lui Dumezeu pentru acest mare dar. 

Să-I mulţumească încă şi pentru că a căzut în această încercare pentru 
dragostea Lui şi că s-a făcut părtaş pătimirilor Proorocilor, Apostolilor şi tuturor Sfinţilor, 
care au îndurat necazurile fără să părăsească calea lui Dumnezeu, fie că au venit ispite de 
la oameni, fie de la trup, fie de la demoni. Căci, tară îngăduinţa lui Dumnezeu, nu este cu 
putinţă să ne găsească ispita, care se face pentru noi pricină de a trăi potrivit voii 
dumnezeieşti. 

Nu este cu putinţă ca Dumnezeu să lucreze într-un alt chip, atunci când vrea 
să-1 ajute pe cel ce doreşte să se afle lângă El, decât să îngăduie ca acesta să fie încercat, 
pentru ca astfel să se dăruiască cu totul adevărului Evangheliei Şi aceasta pentru că omul 
singur nu se poate învrednici de măreţia virtuţii, căci, pentru a primi binefacerile lui 

Dumnezeu, nu poate singur să se dea pe sine necazurilor şi, mai mult, să se bucure pentru 
ele, tară să fi primit harisma răbdării de la Iisus Hristos. 

Aceasta o mărturiseşte şi Sfântul Apostol Pavel. Căci atât de mare este acest 
dar, încât numeşte aceasta harismă, zicând: „Căci vouă vi s-a dăruit, pentru Hristos, nu 
numai să credeţi în El, ci şi să pătimiţi pentru El" [Filipeni 1, 29). 

Şi aşa cum Apostolul Petru scria în epistola sa: „Dar de veţi şi pătimi pentru 
dreptate, fericiţi veţi fi... întrucât sunteţi părtaşi patimilor lui Hristos" (1 Petru 3, 14; 4, 
13). 

Aşadar, nu este bine să te bucuri când toate îţi merg bine, iar în necazuri să te 
posomorăşti şi să cugeţi că ele (necazurile) sunt străine de calea lui Dumnezeu. Căci de la 
începutul lumii, şi din generaţie în generaţie, oamenii păşesc pe calea lui Dumnezeu prin 
cruce şi prin răstignirea şi omorârea patimilor. De unde însă ţi-a venit aceasta, adică să nu 
doreşti necazurile? Află, deci că, dacă cugeţi astfel, nu te afli pe calea lui Dumnezeu. Nu 
vrei să păşeşti pe urmele sfinţilor, ci voieşti să mergi pe o altă cale, a ta, şi să păşeşti pe ea 
fără să pătimeşti nimic. 

Calea lui Dumnezeu este crucea de fiecare zi. Nimeni nu a urcat la Cer prin 
odihnă. Ştim unde sfârşeşte calea odihnei şi a traiului bun. Dumnezeu însă niciodată nu 
vrea ca să rămână fără grijă cel ce I s-a afierosit cu toată inima sa. Dimpotrivă, El vrea ca 
acesta să se îngrijească neîncetat de dobândirea virtuţilor. Dar şi din aceasta înţelegem că 
Dumnezeu îi poartă de grijă, din faptul că îi trimite neîncetat necazuri. 

Pe cei care îşi petrec viaţa îndurând ispite, niciodată dumnezeiasca Pronie nu-i 
lasă să cadă în mâinile dracilor. Desigur, dacă se pleacă şi sărută cu smerenie picioarele 
fraţilor, le acoperă greşelile ca şi cum ar fi ale lui. 

Cel care vrea să trăiască fără să se îngrijescă de virtute şi face aceasta în mod 
conştient, dar în acelaşi timp vrea să păşească pe calea virtuţii, unul ca acesta nu are nici 

cea mai mică idee despre această cale. Drepţii nu numai că s-au nevoit de bunăvoie, ci 
chiar şi fară de voie, prin îndurarea ispitelor cumplite, trimise lor pentru a li se încerca 
răbdarea. Căci atunci când sufletul are frică de Dumnezeu, nu se teme de nimic din cele 
care vatămă trupul, deoarece nădejdea lui se află în Dumnezeu, atât în această viaţă, cât şi 
în cea viitoare, care nu are sfârşit. Amin. 



Să nu începi lucrarea virtuţii, dacă nu eşti pregătit să te lupţi cu vrăjmaşul 



Atunci când vrei să începi o lucrare plăcută lui Dumnezeu, mai întâi să te 
pregăteşti împotriva ispitelor care te vor afla şi să nu şovăi deloc. Căci vrăjmaşul are 
obicei, atunci când vede pe cineva că începe cu credinţă fierbinte o lucrare bună şi 
mântuitoare, să-1 împiedice cu diferite ispite înfricoşătoare, ca, din pricina lor, să se 
răcească râvna lui şi să nu mai aibă vreo dorinţă de a se îndeletnici cu vreo lucrare plăcută 
lui Dumnezeu. Iar aceasta nu pentru că vrăjmaşul ar avea o asemenea putere - căci dacă ar 
fi avut, nimeni nu ar fi putut face vreodată vreo faptă bună - ci Dumnezeu îngăduie astfel, 
aşa cum am aflat din pilda lui Iov. 

Aşadar, pregăteşte-te pe sineţi, astfel încât să înfrunţi cu vitejie ispitele ce se 
împotrivesc lucrării virtuţilor şi numai atunci această lucrare a ta e bineplăcută lui 
Dumnezeu. Dar dacă nu te vei pregăti pentru înfruntarea ispitelor, să nu porneşti spre 
săvârşirea virtuţilor. 

înţelepciunea lui Dumnezeu se arată în ispite şi în necazuri 



Aşa cum se apropie genele una de alta, tot astfel se apropie şi ispitele de 
oameni. Iar aceasta Dumnezeu a iconomisit-o cu înţelepciune ca noi să dobândim 
folos. Adică să baţi cu stăruinţă la uşa milei lui Dumnezeu atunci când eşti împresurat de 
ispite şi, prin frica întristărilor, să intre în mintea ta sămânţa pomenirii lui Dumnezeu, ca 
rugându-te fierbinte să te apropii de El. Şi astfel să se sfinţească inima ta cu neîncetata 
pomenire a lui Dumnezeu. Dacă vei face aceasta, atunci când II vei ruga, El te va asculta. 



Prin necazuri, cunoaştem dragostea lui Dumnezeu 



Ca să nu-ţi pierzi încrederea şi dăruirea faţă de El, Dumnezeu a iconomisit să 
fii încercat de necazuri. Aceasta şi ca să părăseşti calea Lui, atrăgând astfel mânia Sa, iar 
atunci te va pedepsi, dacă nu te vei pocăi, te va lepăda de la faţa Lui. 

Gândeşte-te şi la aceasta: câtă lipsă de evlavie şi câte fapte necuviincioase 
aduc în viaţa noastră traiul cel bun şi lipsa fricii de Dumnezeu. De aceea, prin pătimirile 
noastre şi prin necazurile ce vin asupra noastră, creşte pomenirea Lui în inima ta. Şi astfel, 
prin frica de cele neplăcute, Dumnezeu te deşteaptă ca să baţi la uşa milostivirii 
Sale, izbăvindu-te în acest chip de necazuri şi semănând înăuntrul inimii tale dragostea Sa 

cea dumnezeiască. Prin aceasta, El te aduce lângă Sine şi te cinsteşte cu darul înfierii, 
dăruindu-ţi din belşug harul său. 

Căci altfel cum ai fi cunoscut că îţi poartă de grijă şi te iubeşte, dacă nu te-ar 
fi împresurat necazurile? Pentru că mai ales prin durere şi întristare este cu putinţă să se 
înmulţească dragostea lui Dumnezeu în sufletul tău şi să-1 umple. Ele te fac să-ţi cunoşti 
harismele tale şi-ţi aduc aminte de deosebita purtare de grijă ce o are Dumnezeu pentru 
tine. 

Toate aceste daruri duhovniceşti se primesc în urma celor întristătoare. Şi 
aceasta ca să te înveţi să mulţumeşti pentru toate lui Dumnezeu. 

Aminteşte-ţi de Dumnezeu, ca şi El să-Şi amintească de tine. 

Iar atunci când îşi va aduce aminte de tine şi te va mântui de necazuri, vei 
primi de la El tot felul de binecuvântări şi vei fi fericit. Aşadar, nu-L uita, risipindu-ţi 
mintea în deşertăciuni, ca să nu te uite nici El pe tine atunci când vei fi războit de cel 
viclean. Când toate îţi vor merge bine, să te supui lui Dumnezeu şi să păzeşti poruncile 
Lui, ca să ai îndrăzneală înaintea Lui întru necazurile tale, prin rugăciunea făcută din 
inimă şi cu stăruinţă. 

Toţi cei care mor pentru lume se pregătesc să îndure cu bucurie cele 

neplăcute 



Dacă ispititorul va lovi pe cel nedrept, acesta nu va avea curaj să ceară 
ajutorul lui Dumnezeu şi nici să aştepte de la El mântuire, pentru că în vremea în care nu 
avea necazuri şi se afla întru odihnă, nu a împlinit voia Sa. 

înainte de a începe războiul, caută cu stăruinţă să faci alianţă şi mai înainte de 
a te îmbolnăvi, caută să afli cine este medic bun. Astfel, înainte de a veni asupra ta 
necazuri, să te rogi, ca în vremea necazului să-L afli pe Dumnezeu ajutător, iar El te va 
asculta cu atenţie. Mai înainte de a aluneca şi de a cădea în deznădejde, să te rogi lui 
Dumnezeu, dar mai înainte de a te ruga, să-ţi împlineşti făgăduinţele tale monahale, care 
sunt proviziile tale pe calea lui Dumnezeu. 

Corabia lui Noe în timp de pace a fost construită, iar copacii folosiţi la 
construirea ei fuseseră plantaţi cu o sută de ani mai înainte. Astfel, atunci când a venit 
mânia lui Dumnezeu pentru lipsa de pocăinţă a oamenilor, cei nedrepţi şi cei nepăsători s- 
au pierdut, în timp ce pentru dreptul Noe corabia s-a făcut acoperământ mântuitor. 

Toţi cei care au murit pentru lume, îndură cu bucurie ispitele şi cele neplăcute, 
în timp ce aceia care trăiesc lumeşte nu au puterea să îndure nedreptatea. Aceştia din urmă 
fie sunt biruiţi de slava deşartă, fie se mânie şi se tulbură, purtându-se ca unii fară de 
minte, fie sunt biruiţi de întristare şi deznădejde. 

Pentru care pricini sunt îngăduite ispitele 



De aceea, Domnul îngăduie să vină ispite asupra sfinţilor care îl iubesc ca, 
prin zdrobirea inimii, care se dobândeşte cu rugăciune stăruitoare, să se apropie de El cu 
smerenie. De multe ori le pricinuieşte frică - prin pătimirile trupeşti şi prin alunecarea în 
amintirile necurate, prin ocări şi batjocoriri, prin boli şi neputinţe trupeşti, prin sărăcie şi 
lipsa celor necesare pentru întreţinerea trupului. Iar alteori El îngăduie să vină peste ei o 
frică cumplită şi să simtă o părăsire de har şi un război înverşunat din partea diavolului. 

De multe ori, Domnul îi smereşte pe aleşii Săi şi în diferite alte chipuri. Iar 
toate acestea ca să nu dormiteze sau să cadă în nepăsare; sau se pot petrece ca nevoitorul 
să-şi capete sănătatea sufletească, pe care a pierdut-o din pricina păcatelor sale, sau ca 
acesta, temându-se de chinurile viitoare, să se păzească de păcat. Aşadar, ispitele aduc 
folos. 

Nu spun însă că omul trebuie să primească de bunăvoia sa gândurile cele 
ruşinoase şi să şi le amintească ca să afle pricină de smerenie, nici să caute să intre în alte 
ispite, ci vreau să spun că omul, atunci când săvârşeşte binele, trebuie să fie atent şi să-şi 
păzească sufletul de păcat, cugetând că este zidit şi, prin urmare, uşor poate cădea. Orice 
om zidit are nevoie de puterea lui Dumnezeu care să-1 ajute. Iar cel care are nevoie de 
ajutorul altuia, are o neputinţă firească. Unul ca acesta, atunci când îşi conştientizează 
neputinţa, trebuie să se smerească şi să ceară ceea ce îi trebuie de la cel care poate să-i 
dea. Aşadar, dacă omul şi-ar vedea de la început neputinţa, nu s-ar lăsa cuprins de 
nepăsare, iar dacă nu ar fi nepăsător, nu ar dormi tară grijă şi nu s-ar preda în mâinile 
celor care îl rănesc cu întristările ca să-1 scoată, în cele din urmă, din nepăsarea sa. 

Cel care păşeşte pe calea lui Dumnezeu, trebuie să-I mulţumească pentru toate 
necazurile care îl împresoară şi să se osândească pe sine însuşi pentru nepăsare. El trebuie 

să ştie că Domnul, Care îl iubeşte şi îi poartă de grijă, nu ar fi îngăduit să vină asupra lui 
necazuri, ca să-i deştepte mintea, dacă nu s-ar fi arătat nepăsător. 

Se poate ca Dumnezeu să fi îngăduit un necaz, deoarece omul s-a mândrit 
cândva. De aceea el trebuie să înţeleagă, să nu se tulbure şi să nu părăsească nevoinţa, ci 
să se considere pe sine ca fiind pricina ispitei, ca răul să nu se facă îndoit, adică să sufere 
şi să nu vrea să se vindece. La Dumnezeu, Care este izvorul dreptăţii, nu există 
nedreptate. Aceasta nici măcar să o cugetăm. Slăvit să fie numele Lui în veci! Amin. 



Crucea ispitelor ne izbăveşte de cugetarea cea semeaţă şi ne povăţuieşte 

către virtute 



Atunci când harul dumnezeiesc vede că omul începe să aibă o idee înaltă 
despre sine şi să cugete semeţ, îndată slobozeşte asupra lui ispite şi mai puternice, care să- 
1 biruiască, până când acesta va învăţa că este neputincios. Iar aceasta o face ca omul să 
scape la Dumnezeu şi să rămână lângă El, întru smerenie. 

Astfel, el ajunge la măsura desăvârşitei credinţe şi a desăvârşitei nădejdi în 
Fiul lui Dumnezeu, înaintând întru acest chip către virtutea dragostei. Căci omul cunoaşte 
cât de minunată este dragostea lui Dumnezeu către el, atunci când se află împresurat de 
greutăţi, care îl despart de orice nădejde omenească. Abia atunci Dumnezeu îi arată 

puterea Sa cea mântuitoare. Omul niciodată nu va putea cunoaşte puterea dumnezeiască 
trăind în odihnă şi desfătare. Şi niciodată Dumnezeu nu Şi-a arătat într-un chip simţit 
puterea Sa cea mântuitoare, fară numai în locuri liniştite şi pustii, în locuri unde nu 
întâlneşti multă vorbărie şi gălăgie pricinuite de oameni. 

Să nu te miri atunci când, la începutul nevoinţei tale monahale, te vor potopi 
necazuri şi întristări cumplite. Căci nici măcar nu poate fi numită virtute, cea care nu este 
urmată de încercări grele. Ea a fost numită virtute din pricina greutăţilor pe care le 
înfruntă. 

Sfântul Ioan spune că este un lucru obişnuit ca virtutea să fie supusă 
încercărilor. Iar fericitul Marcu Ascetul spune că lucrarea care se săvârşeşte întru odihnă 
este vrednică de defăimare. Fiecare virtute, atunci când este săvârşită potrivit poruncii 
Sfântului Duh, se numeşte cruce. De aceea, toţi cei care vor să trăiască întru frica 
Domnului şi să primească puterea sfmţitoare a lui Iisus Hristos, vor fi prigoniţi (2 Timotei 
3, 12). Căci Domnul a spus: „Oricine voieşte să vină după Mine, să se lepede de sine, să- 
şi ia crucea sa şi să-mi urmeze Mie" (Marcu 8, 34). Cel care nu voieşte să trăiască în 
odihnă, va pierde traiul cel bun pentru Numele Meu, dar îşi va mântui sufletul său (Marcu 
8, 35). 

De aceea, pune înaintea ta priveliştea Crucii, hotărât fiind să mori (celor 
lumeşti), şi atunci vei putea să-L urmezi. 

în împărăţia lui Dumnezeu vom intra cu multă durere şi osteneală 



De câte ori omul, atunci când vrea să înceapă o lucrare pentru dragostea 
Domnului, nu se întreabă spunând: „Oare există odihnă în această lucrare? Oare cum voi 
putea păşi pe această cale a virtuţii fară să mă ostenesc? Oare există ceva care să nu 
pricinuiască osteneală trupului meu?". Ia priveşte cum căutăm să le facem pe toate fară 
osteneală! 

Dar ce spui, omule? Vrei să urci la Cer şi să intri în împărăţia lui Dumnezeu, 
să te împărtăşeşti de slava Lui şi să te bucuri de odihna lumii aceleia şi de petrecerea 
împreună cu îngerii, să dobândeşti viaţa cea fară de moarte şi întrebi dacă acest drum care 
duce la Dumnezeu are greutăţi? 

Uitaţi-vă la marinari, care aleargă după lucrurile acestei lumi mincinoase şi 
deşarte, cum plutesc împotriva valurilor înfricoşătoare ale mării. Priviţi şi la cei de pe 
uscat cum se încumetă să străbată, cu preţul vieţii lor, drumuri anevoioase şi cărări 
stâncoase şi nu spun niciodată că drumul lor are greutăţi şi osteneli. 

Dar noi facem dimpotrivă: oriunde ne-am afla, căutăm odihna. Dacă însă vom 
cugeta în fiecare situaţie la Patimile Domnului, atunci vom înţelege că nici o osteneală sau 
greutate nu este mai mare decât acestea. 

Nu cumva este cineva care nu este deplin încredinţat de aceasta? Adică este 

cineva care: 

A a biruit în război, 

A sau a primit pe capul său cununa stricăcioasă a biruinţei, 

A sau a reuşit ceea ce voia, chiar dacă nu era ceva vrednic de laudă, 
A sau a devenit slujitor, 

A sau a izbutit să dobândească o virtute vrednică de mirare, dacă mai înainte 
ar fi dispreţuit osteneala şi necazul, şi dacă nu ar fi îndepărtat din sufletul său cugetarea 
aţâţătoare a odihnei, care naşte nepăsarea, trândăvia, frica? Oare toate acestea nu îl 
moleşesc pe om, facându-1 neputincios pentru orice lucrare duhovnicească? 



Reaua pătimire, suferită cu smerenie, este urmată de bucurie 



Durerile şi ostenelile pe care le suferim în această lume, pentru dragostea lui 
Dumnezeu, nu se pot compara cu desfătarea duhovnicească pe care El a pregătit-o celor 
ce rău-pătimesc şi se lipsesc de bunătăţile acestei lumi. Aşa cum snopii, de bucurie, se 
adună în urma celor ce seceră cu osteneală şi sudoare, tot astfel bucuria urmează relei- 
pătimiri, pe care am suferit-o pentru dragostea lui Dumnezeu. Pâinea care se câştigă cu 
sudoare, este dulce pentru ţăran, tot astfel şi ostenelile care sunt răbdate pentru virtute, se 
fac şi ele dulci în inima care a cunoscut pe Hristos. 

Să rabzi cu mulţumire înjosirea şi umilirea ca să ai îndrăzneală la Dumnezeu. 
Omul care rabdă de bună voie cuvinte grele şi înjositoare, tară ca mai înainte să-1 fi 
vătămat pe cel care îl ocărăşte, aşază cunună de spini pe capul său. Unul ca acesta este 
fericit, deoarece la Judecata viitoare va fi răsplătit cu cununa nestricăciunii. 

Să nu-1 lauzi pe cel ce pătimeşte trupeşte, dar care are simţurile slăbănogite. 
Aici înţeleg auzul, limba neînfrânată şi ochii iubitori de păcat. 



Să nu laşi înăuntrul tău sămânţa gândului viclean ca să nu cazi în ispite 



Dacă Domnul te va cerceta şi Se va îngriji de cele trebuincioase trupului tău, 
fară ca tu să te osteneşti, în timp ce tu te nevoieşti pentru sporirea sufletului tău, atunci se 
poate ca diavolul, ucigaşul de oameni, să meşteşugească şi să-ţi strecoare următorul gând: 
că adică tu însuţi eşti pricina acestei purtări de grijă a lui Dumnezeu. Dacă vei primi acest 
gând, îndată se va lua de la tine această purtare de grijă a lui Dumnezeu şi atunci se vor 
ridica asupra ta foarte multe ispite. Iar aceasta se va petrece din îngăduinţa proniatoare a 
lui Dumnezeu. 

Oricum, Dumnezeu nu îşi ridică de la tine purtarea Sa de grijă numai pentru 
această mişcare a gândului tău, ci pentru primirea şi păstrarea lui în mintea ta. Căci 
Dumnezeu nu pedepseşte, nici nu îl judecă pe om pentru un gând venit în minte fară de 
voie şi nici pentru o învoire de scurtă durată cu el. 

Aşadar, dacă atunci când gândul (cel păcătos) ne va ispiti, noi vom irita 
patima din noi, dar îndată după aceasta ne va ajunge căinţa şi umilinţa, Domnul nu va cere 
de la noi socoteală pentru această nepăsare a noastră. Dar vom fi răspunzători atunci când 
mintea noastră va primi acel gând ca fiind bun şi, fară să ne dăm seama de paguba 
(sufletească), va aştepta să câştige ceva de pe urma lui, considerându-1 cuviincios şi 
folositor şi neînţelegând că acesta îl va duce într-o înfricoşătoare primejdie. 

„Rugaţi-vă ca să nu intraţi în ispită" 



Să nu fugi de necazuri, deoarece ajutat fiind de ele, cunoşti adevăratul sens al 
vieţii şi dragostea lui Dumnezeu. 

Să nu te înfricoşezi de ispite, căci în ele vei afla comoară. 

Să te rogi ca să nu intri în ispitele sufleteşti. Cât despre cele trupeşti, să te 
pregăteşti să le înfrunţi cu toată puterea ta, căci fără ele nu te poţi apropia de Dumnezeu, 
înăuntrul lor se află odihna dumnezeiască. Cel care fuge de ispitele trupeşti, fuge de 
virtute. 

Domnul ne îndeamnă să nu fugim de suferinţă, căci prin multe suferinţe 
trebuie să intrăm în împărăţia lui Dumnezeu (Faptele apostolilor 14, 22) şi în lume 
necazuri veţi avea (Ioan 16, 33) şi întru răbdarea voastră veţi dobândi sufletele voastre 
(Luca21, 19). 

Aşadar cum ne spune: „Rugaţi-vă ca să nu intraţi în ispită" (Luca 22, 40)? 

Aici, Domnul ne porunceşte să ne rugăm ca să nu intrăm în ispita necredinţei. 

El spune: Roagă-te ca să nu intri în ispita cugetării semeţe, care conduce la 
hula diavolească împotriva Duhului Sfânt şi la trufie. 

Roagă-te ca nu cumva să îngăduie Dumnezeu, din pricina amintirilor rele, să 
intri în război vădit cu diavolul. 

Roagă-te ca nu cumva să plece de la tine îngerul curăţiei şi astfel să fii cuprins 
de flacăra războiului trupesc iar apoi, neputând răbda, să fii părăsit de harul lui 
Dumnezeu. 

Roagă-te ca nu cumva să intri în ispită şi să te aprinzi de mânie împotriva 

cuiva sau să te cuprindă îndoiala şi să şovăi în a face voia lui Dumnezeu. Căci, atunci, în 
suflet va începe o mare luptă. 

Aceasta înseamnă cuvântul: Rugaţi- vă ca să nu intraţi în ispită. 

Cât despre ispitele trupului, să te pregăteşti să le primeşti cu bărbăţie. Să înoţi 
în marea acestor ispite cu toate puterile tale, umplând ochii tăi de lacrimile durerii şi ale 
dragostei, ca să nu plece de la tine harul lui Dumnezeu care te păzeşte. Fără ispite, 
purtarea de grijă a lui Dumnezeu nu se face vădită şi este cu neputinţă să dobândeşti, tară 
ele, îndrăzneală la Dumnezeu şi să capeţi înţelepciunea Sfântului Duh. 

Fără ele, nu se va putea înrădăcina înăuntrul tău dorul cel după Dumnezeu. 

Mai înainte de a veni ispitele, omul se roagă ca un străin, însă atunci când 
îndură ispitele, pentru dragostea Domnului şi rămâne neschimbat, II obligă pe Dumnezeu 
ca să-1 ajute. Atunci Acesta îl socoteşte prieten adevărat al Său, deoarece s-a luptat şi a 
biruit pe vrăjmaşul Său, împlinind voia Sa cea sfântă. 

Şi iarăşi, roagă-te ca să nu intri în ispita cumplită a diavolului, aceea a trufiei 
şi a dispreţuirii. Să primeşti necazurile trupului, dacă iubeşti pe Dumnezeu şi vrei ca să te 
sprijinească puterea Sa şi să biruiască în sufletul tău pe vrăjmaşii Săi. Roagă-te ca să nu 
intri în ispitele duhului şi să se întărească în tine gândurile şi obişnuinţele cele rele. Să 
aştepţi necazurile trupeşti ca să fie încercată astfel dragostea ta pentru Dumnezeu şi să se 
slăvească puterea Lui întru răbdarea ta. A lui Dumnezeu fie slava şi puterea în vecii 
vecilor. Amin. 

Vom birui ispitele trupeşti cu ajutorul harului lui Dumnezeu 



Şi iarăşi, Domnul nostru, din nemăsurata Sa milostivire, mult se îngrijeşte de 
noi şi de aceea, dacă vei lua aminte la pildele pe care ţi le voi da, ne-a îndemnat să ne 
rugăm şi pentru ispitele trupului, nu ca să le evităm, ci ca să nu cădem deodată în necazuri 
trupeşti mai presus de puterea noastră şi astfel să ne pierdem răbdarea. Iar aceasta a 
iconomisit-o, deoarece a văzut că firea noastră omenească este neputincioasă din pricina 
trupului nostru pământesc şi stricăcios şi nu se poate împotrivi ispitelor ce ne împresoară, 
căzând astfel din virtute, biruită fiind de necazuri şi dureri. 

Să ne adunăm, aşadar, toate puterile şi, cu harul lui Dumnezeu, să dispreţuim 
necazurile trupului şi să afierosim sufletul nostru lui Dumnezeu. Astfel, vom putea trece 
cu ajutorul Lui noianul acestor ispite, întăriţi fiind de puterea Sa care ne va mântui din 
valurile ce ne înconjoară. 

Această putere 1-a mântuit şi pe Iosif din cursa egiptencei, arătându-1 chip al 
înfrânării. Ea 1-a păzit nevătămat şi pe Daniel în groapa cu lei şi pe cei trei tineri (Anania, 
Azaria şi Misail) în cuptorul cu foc, pe Ieremia 1-a izbăvit din groapa cu noroi şi 1-a miluit 
şi în tabăra haldeilor. Aceeaşi putere a lui Dumnezeu 1-a scos pe Petru din temniţă, pe 
când uşile erau zăvorâte, iar pe Pavel 1-a mântuit din mâinile sinagogii iudaice. 

Intr-un cuvânt, Dumnezeu este întotdeauna şi pretutindeni lângă robii Săi, 
dându-le putere şi biruinţă, păzindu-i prin multe intervenţii minunate şi arătându-le 
energiile sale mântuitoare ascunse în toate necazurile lor. 

Să avem, aşadar, în sufletele noastre, râvnă împotriva diavolului şi a 
slujitorilor lui, aşa cum au avut Macabeii, Sfinţii Prooroci, Apostolii, Mucenicii, Cuvioşii 
şi toţi Drepţii. Căci aceştia au păzit legile dumnezeieşti şi poruncile Sfântului Duh în 

locuri înfricoşătoare, îndurând ispite grele, dispreţuind desfătările lumeşti şi durerile 
trupeşti şi făcând răbdare. Aceştia erau, înaintea lui Dumnezeu, drepţi şi credincioşi robi 
ai Săi, deoarece nu s-au lăsat biruiţi de primejdiile care împresurau sufletele şi trupurile 
lor. Ei sunt cei care au biruit prin bărbăţia lor şi cu ajutorul harului lui Dumnezeu. 



Marile ispite sunt urmate de mari harisme. Ispitele care înţelepţesc 



Atunci când vei întâlni pe drumul nevoinţei tale o pace neschimbată, atunci să 
te temi, deoarece te afli departe de calea bătătorită de picioarele mult-pătimitoare ale 
Sfinţilor. Deoarece cu cât înaintezi pe calea ce duce la împărăţia lui Dumnezeu, aceasta pe 
care ţi-o voi spune să-ţi fie semn de încredinţare, şi anume că ispitele devin tot mai 
puternice. Cu cât sporeşti mai mult, cu atât se înmulţesc ispitele. Aşadar, atunci când, 
mergând pe calea nevoinţei, vei vedea înăuntrul tău că eşti împresurat de diferite ispite ce 
devin tot mai puternice, să ştii că, într-adevăr, sufletul tău a sporit în chip tainic şi mai 
mult, primind un alt har la cel de dinainte. 

Căci potrivit cu măsura harului este şi mâhnirea pricinuită de ispite, pe care 
Dumnezeu o aduce în suflet. Iar aici nu vorbesc de mâhnirea adusă de ispitele lumeşti, ce 
vin peste unii oameni, pentru a înfrâna răutatea lor, şi nici de tulburările trupeşti, ci de 
întristările care sunt îngăduite numai monahilor isihaşti. Iar dacă sufletul este neputincios 
şi nu poate răbda ispitele cele mari, atunci nu va putea primi nici harismele cele mari. 
Pentru că Dumnezeu nu dă o harismă mare fară să vină mai înainte o mare ispită, căci 

potrivit cu asprimea ispitelor sunt împărţite şi harismele de către înţelepciunea lui 
Dumnezeu, pe care oamenii de obicei nu o pot cuprinde. Aşadar, după mulţimea marilor 
întristări pe care le trimite purtarea de grijă a lui Dumnezeu, poţi înţelege de câtă cinste te- 
a învrednicit. Căci potrivit cu întristarea prin care treci, este şi mângâierea ce o primeşti. 

Harisma lui Dumnezeu nu se manifestă niciodată în chip vădit la om, mai 
înainte ca acesta să guste amărăciunea ispitelor şi a întristărilor. Desigur, ea există de mai 
înainte în mintea noastră, însă întârzie să se facă cunoscută ca energie. De aceea trebuie ca 
noi să avem, în timpul ispitelor, în sufletul nostru bucurie şi frică. Bucurie, pentru că ne- 
am învrednicit să păşim pe calea pe care au păşit Sfinţii şi mai ales Iisus Hristos, Care dă 
viaţă la toată lumea, însă suntem datori să avem şi frică, ca nu cumva mândria noastră să 
fie pricina ispitelor. Dar toţi cei care sunt smeriţi-cugetători sunt luminaţi de harul lui 
Dumnezeu şi pot să disceamă care ispite sunt trimise pentru sporirea duhovnicească şi 
pentru îmbogăţirea vieţii în Hristos, şi care sunt îngăduite de Dumnezeu pentru a ne 
înţelepţi atunci când se trufeşte inima noastră. 

Ispitele îngăduite celor mândri, care sunt vrăjmaşi ai lui Dumnezeu 



Aici voi vorbi de ispitele care sunt trimise de toiagul duhovnicesc al lui 
Dumnezeu, pentru ca sufletul să sporească în virtute, ispite prin care el se exersează, se 
nevoieşte, este încercat. 

Ele sunt: lenevia, îngreuierea trupului, moleşeala mădularelor, akedia (slăbirea 
şi tulburarea sufletului), tulburarea minţii, ideea stăruitoare că avem vreo boală trupească, 
stările de deznădejde, întunecarea cugetării, lipsa de orice ajutor omenesc şi de cele 
trebuincioase trupului, precum şi altele asemenea. 

Prin aceste ispite omul simte în sufletul său părăsire şi neîncredere în el 
însuşi, iar inima i se face înfrântă şi smerită. In acest fel, omul este încercat, ca el să 
dorească şi să caute harul Făcătorului său. Iar aceste ispite sunt iconomisite de 
dumnezeiasca pronie, potrivit cu puterea răbdării şi cu nevoia fiecăruia. In aceste ispite, 
vei găsi împletite mângâierea lui Dumnezeu şi nefericirea, lumina şi întunericul, războiul 
şi ajutorul, mâhnirea şi desfătarea. Acesta este aşadar semnul că omul este ajutat de 
Dumnezeu şi sporeşte. 

Ispitele îngăduite vrăjmaşilor lui Dumnezeu care sunt cei mândri 



Aici veţi găsi ispitele pe care le îngăduie Dumnezeu celor tară de ruşine şi 
celor care cugetă semeţ, săvârşind astfel nedreptate înaintea Bunului Dumnezeu. Aşadar 
ispitele vădit demonice, ce depăşesc puterea lor de a răbda, sunt: lipsirea de înţelepciunea 
pe care o aveau, atacul furios al patimii desfrânării, care se slobozeşte asupra lor pentru a 
smeri trufia lor, aprinderea mâniei, dorinţa de a-şi impune voia lor, de a se împotrivi în 
cuvânt, de a-i mustra şi a-i pedepsi pe ceilalţi, dispreţuirea doririlor celor după Dumnezeu 
ale inimilor lor, înşelarea desăvârşită a minţii lor, hulele împotriva lui Dumnezeu, cugetări 
pline de nebunie, vrednice de râs - aş spune mai degrabă de plâns, dispreţuirea de către 
oameni, distrugerea reputaţiei lor, batjocorirea şi chinuirea în multe feluri de către 
demoni, pe ascuns şi la arătare, dorinţa de a petrece împreună cu mirenii, de a flecări 
întotdeauna ca unii fără de minte, de a născoci lucruri nefolositoare şi de a spune profeţii 
mincinoase, de a făgădui lucruri ce depăşesc puterile lor. Acestea sunt ispitele sufleteşti. 

Iar ispitele cele trupeşti ale omului mândru sunt: întâmplările dureroase ce 
stăruie pururea în împletire cu el şi sunt anevoie de destrămat, întâlniri cu oameni răi şi 
necredincioşi care îi pricinuiesc necazuri; uneori inima i se tulbură dintr-o dată din pricina 
fricii lui Dumnezeu; de multe ori cade de pe stânci şi alte locuri înalte; şi alte pătimiri rele 
ale trupului li se întâmplă unora ca aceştia; lipsirea nădejdii şi a credinţei în Dumnezeu, 
lipsa oamenilor care ar putea mângâia inima lor deznădăjduită, lucru ce este iconomisit 
astfel de puterea lui Dumnezeu. Şi, pe scurt, unii ca aceştia pătimesc toate cele care sunt 
mai presus de puterea lor de a răbda, la acestea adăugându-se şi războiul adus de patimile 
lor. 

Iar aceste ispite încep atunci când omul începe să se considere înţelept. Şi 
astfel cade când într-o ispită, când într-alta, potrivit cu măsura în care primeşte aceste 

gânduri de mândrie. 

Aşadar, din felurile ispitelor ce te atacă, înţelege cărările înguste pe care se 
abat gândurile tale. Şi dacă vei vedea împletite unele dintre aceste ispite cu cele vădit 
demonice, ce le-am arătat mai sus, să ştii că, potrivit cu ispitele pe care le primeşti, s-a 
cuibărit în tine mândria şi te roade. 



Ispita împuţinării de suflet 



Atunci când Dumnezeu vrea să aducă peste om o mâhnire şi mai mare, ca 
astfel să se pocăiască şi să caute mila Sa, îngăduie să cadă în împuţinarea de suflet. Iar 
aceasta naşte puterea cea tare a trândăviei, ce înăbuşă sufletul şi-1 face să preguste iadul. 
Apoi vine duhul ieşirii din minţi, din care izvorăsc nenumărate ispite precum tulburarea 
minţii, mânia, hula, cârtirea, gândurile necurate, mutarea dintr-un loc într-altul, căci 
nicăieri nu-şi află odihna, şi cele asemenea. 

Iar dacă mă vei întreba care este cauza tuturor acestora, îţi voi răspunde că 

nepăsarea. 

Insă leacul tuturor acestora este unul singur, cu ajutorul căruia omul va găsi 
îndată în sufletul său mângâierea după care tânjea. Aşadar care este acest leac? Este 
smerita-cugetare a inimii. Fără ea nu poate să strice cineva îngrăditura ispitelor, ci 
dimpotrivă le face mai puternice şi atunci ele îl copleşesc. 

Pagina 29 



Să nu te mânii pe mine că îţi spun adevărul. Niciodată nu ai căutat smerenia 
cu toată puterea sufletului tău. Dacă vrei, vino în ţinutul ei şi vei vedea cum te va izbăvi 
de răutatea ispitelor. Căci, după măsura smeritei tale cugetări, îţi va da Dumnezeu şi 
puterea să rabzi necazurile. 

Şi potrivit răbdării tale, se uşurează şi greutatea necazurilor tale şi astfel 
primeşti alinare. Şi cu cât primeşti mângâiere, cu atât dragostea ta pentru Dumnezeu 
creşte. Şi cu cât iubeşti mai mult pe Dumnezeu, cu atât se măreşte bucuria pe care ţi-o 
dăruieşte Duhul Sfânt. 

Prea milostivul nostru Părinte, vrând să întoarcă în bine ispitele fiilor săi 
adevăraţi, nu le ridică, ci le dă putere ca să le rabde. Toate aceste bunătăţi - alinarea, 
dragostea şi bucuria - nevoitorii le primesc ca roade ale răbdării, ca să ajungă la 
desăvârşire. Fie ca Hristos, Dumnezeul nostru, să ne învrednicească cu harul său să 
suferim amărăciunea ispitelor pentru dragostea Lui, întru mulţumirea inimii. Amin. 

Din experienţa dobândită în necazuri, se naşte înţelepciunea 



Sfinţii îşi arată în faptă dragostea lor pentru Dumnezeu prin toate cele pe care 
le rabdă pentru Numele Său. Dumnezeu le trimite necazuri, dar nu Se depărtează de ei, 
pentru că îi iubeşte. Din această dragoste pătimitoare, inima lor primeşte îndrăznire ca să 
privească la El în chip neacoperit, încredinţaţi fiind că cererile lor vor fi ascultate şi 
împlinite. 

Mare este puterea rugăciunii ce se face cu îndrăznire. Tocmai pentru aceasta 
Dumnezeu lasă ca sfinţii Săi să guste toată întristarea, ca să dobândească experienţă şi 
astfel să se încredinţeze de ajutorul Său şi să înţeleagă cât de mult se îngrijeşte de ei. 
Astfel ei dobândesc, din ispite, înţelepciune. Şi aceasta ca să nu rămână neîncercaţi, lipsiţi 
fiind de experienţa duhovnicească atât a binelui, cât şi a răului, ci să dobândească, din 
încercarea lor, cunoştinţa tuturor lucrurilor. Căci altfel vor fi târâţi de neştiinţă şi vor 
ajunge de batjocura diavolilor. Deoarece dacă ar fi încercaţi numai în cele bune şi nu ar 
avea experienţa luptei cu răul, ar merge la război cu desăvârşire neexperimentaţi. 

Iar dacă susţinem că ei pot fi încercaţi şi fără să aibă experienţa luptei cu 
ispitele cele rele, este ca şi cum i-am asemăna cu boii şi cu asinii, care nu au libertate în 
nimic. Omul nu poate gusta şi preţui binele, dacă mai înainte nu a încercat amărăciunea 
ispitelor. Astfel, atunci când va întâlni în viaţă bunătăţile lui Dumnezeu, el le va folosi 
întru libertate cunoscând valoarea lor, ca şi cum le-ar dobândi prin sudoarea sa. 

Oamenii vin la cunoştinţa cea adevărată atunci când Dumnezeu îşi retrage 
puterea Sa, facându-i astfel să-şi simtă propria lor slăbiciune, greutatea încercărilor şi 
viclenia vrăjmaşului. Atunci ei înţeleg cu cine au a se lupta, cât de slabă este firea lor 
omenească şi cum îi păzeşte puterea dumnezeiască. îşi vor da seama cât de mult au sporit 
în virtute şi că fără puterea lui Dumnezeu sunt neputincioşi în faţa oricărei patimi. Iar 

aceasta o face Dumnezeu ca ei să dobândească, din toate aceste experienţe neplăcute, 
adevărata smerenie şi să se apropie de El, aşteptând ajutorul Lui întru rugăciune 
stăruitoare. 

Iar toate acestea de unde le vor învăţa dacă nu din experienţa dobândită în 
urma multor necazuri, prin care Dumnezeu îngăduie să treacă? 

Sfântul Apostol Pavel spune: „Şi pentru ca să nu mă trufesc cu măreţia 
descoperirilor, datu-mi-s-a mie un ghimpe in trup, un înger al Satanei, să mă bată peste 
obraz, ca să nu mă trufesc" (2 Corinteni 12, 7). 

Dar şi credinţă statornică dobândeşte cineva din aceste ispite prin încercarea 
ajutorului dumnezeiesc, pe care de multe ori îl primeşte în lupta sa. Astfel se face 
neînfricat, dobândind curaj în vremea ispitei. 

Ispita aduce folos tuturor oamenilor. Dacă încercarea 1-a folosit pe Pavel, 
nimeni nu poate spune că ea este nefolositoare, ci toţi aceia care nu vor să primească folos 
din ispite şi încercări, pentru mântuirea lor, vor da seamă înaintea lui Dumnezeu. 

Ispitele sunt un leac amar. Să-1 primim aşadar cu smerenie şi răbdare 



Aşadar, nevoitorii sunt ispitiţi pentru a-şi mări bogăţia duhovnicească, iar cei 
nepăsători sunt ispitiţi pentru a fi păziţi de ceea ce îi vatămă, cei adormiţi pentru a se trezi, 
cei îndepărtaţi de Dumnezeu, pentru a se apropia de El, iar prietenii lui Dumnezeu ca să 
intre cu îndrăzneală în casa Sa. Un fiu care nu a fost scos în lume, nu poate mânui bogăţia 
tatălui său, astfel încât să se folosească de ea. De aceea, Dumnezeu trimite la început 
greutăţi şi încercări dureroase fiilor Săi, iar apoi le arată ce daruri le pregăteşte. Slavă lui 
Dumnezeu, Care prin leacuri amare ne învredniceşte să ne desfatăm de sănătatea 
duhovnicească! 

Este cineva, oare, care nu simte mâhnire şi osteneală în timpul încercării? 
Este, oare, cineva care să nu simtă amărăciune atunci când bea leacul ispitelor şi al 
necazurilor? Aşadar, nimeni nu poate dobândi o sănătate trainică fără să treacă prin acest 
stadiu al încercărilor. Insă nici răbdarea în ispite nu este a noastră. Căci cum ar putea 
omul, care este un vas de lut, să ţină într-însul apa, dacă nu-1 căleşte focul dumnezeiesc? 
Dacă vom pleca capul, atunci orice lucru bun şi folositor Ii vom cere lui Dumnezeu în 
rugăciunea noastră cu smerenie, cu dorire neîncetată şi cu răbdare, ni-1 va da. 

Aşa cum leacurile pe care le luăm, alungă din trupul nostru microbii, tot astfel 
şi mâhnirile puternice curăţă inima noastră de faptele şi amintirile cele rele. 

Rugăciunile neîncetate făcute în vremea ispitelor 



Aşa cum copiii mici se înfricoşează de priveliştile înspăimântătoare şi aleargă 
la părinţii lor, prinzându-se de hainele lor şi cerându-le ajutorul, tot astfel şi sufletul: cu 
cât se teme mai mult de ispite, cu atât aleargă mai repede la Dumnezeu şi se lipeşte de El, 
făcând rugăciuni neîncetate. Cu cât ispitele vin asupra lui, una după alta, cu atât se roagă 
mai mult. însă atunci când ispitele încetează, iar sufletul îşi află odihna, de obicei el 
pierde contactul cu realitatea (duhovnicească - nota traducătorului) şi se îndepărtează de 
Dumnezeu. 



Dumnezeu şi îngerii se bucură în necazurile noastre, în timp ce diavolul 

se bucură în trândăvia şi traiul nostru bun 



Cu cât cresc ostenelile noastre zilnice, trupeşti şi duhovniceşti, cu atât se 
micşorează războiul trupesc. Căci mâhnirile şi primejdiile omoară iubirea de plăceri, în 
timp ce traiul bun şi nepăsarea o hrănesc. De aceea şi Dumnezeu cu îngerii Săi se bucură 
în mâhnirile şi necazurile noastre, în timp ce satana şi toţi diavolii lui se bucură atunci 
când trândăvim şi petrecem în desfătare. 

Osândeşte-te pe tine însuţi în vremea necazului şi nu deznădăjdui 



Să fii pregătit să primeşti tot felul de dispreţuiri şi jigniri, osândiri şi ocări din 
partea tuturor, chiar şi de la cei de la care nu te aştepţi. Să te consideri pe tine însuţi 
vrednic de ele şi să le primeşti pe toate cu mulţumire şi cu bucurie. 

Să rabzi orice osteneală şi mâhnire şi primejdie, ce vine din partea demonilor, 
ca unul ce ai împlinit voile lor când erai în păcat. Şi să rabzi cu bărbăţie lipsirea celor de 
trebuinţă, întâmplările neplăcute şi amărăciunile vieţii. 

Să rabzi având încredere în Dumnezeu, chiar şi lipsa hranei tale zilnice, care 
în câteva ceasuri devine gunoi. 

Iar toate acestea să le rabzi de bunăvoie, punându-ţi nădejdea în Dumnezeu şi 
neaşteptând de la altcineva izbăvirea sau alinarea. Căci orice ajutor venit din partea 
oamenilor se dă în urma luminării şi povăţuirii celei de la Dumnezeu. Lasă, aşadar, toată 
grija ta la Dumnezeu şi în toate greutăţile tale osândeşte-te pe tine însuţi, spunându-ţi că tu 
eşti pricina tuturor relelor, ca unul ce ai mâncat din rodul oprit al pomului şi ai căpătat, 
astfel, felurite patimi. 

Primeşte, aşadar, acum cu mulţumire amărăciunile, care te vor scoate din 
moleşeala ta şi care te vor face să te îndulceşti de harul lui Dumnezeu. 

„Beţia" lui Dumnezeu îl face pe om nesimţitor faţă de întristări 



Atunci când se va deştepta în suflet dorinţa firească de a trăi lângă Dumnezeu, 
iar acest pahar al doririi va adăpa viaţa nevoitorului şi-1 va îmbăta, el nu va mai simţi 
lumea, nici osteneala, ci se va face nesimţitor faţă de întristări şi faţă de diferitele lucrări 
ostenitoare. Atunci, unul ca acesta simte că păşeşte în aer, iar nu pe pământ, ca ceilalţi 
oameni. Şi aceasta pentru că nu mai vede asprimea drumului şi nu mai are înaintea sa 
munţi şi văi de străbătut. Căci aşa cum spune Isaia: „Drumurile colţuroase vor deveni 
pentru ei căi netede" (Isaia 40, 4), ei nu mai simt lumea, pentru că au ochii sufletului 
îndreptaţi către Părintele lor Ceresc. Iar nădejdea lor în Dumnezeu devine atât de simţită, 
încât aceasta le arată, aşa cum arătăm noi cu degetul, în fiecare clipă, cele care se află la 
distanţe mari şi sunt nevăzute. Acestea le văd înăuntrul lor cu ochiul cel ascuns al 
credinţei şi într-un chip pe care nu putem să-1 înţelegem dintru început. Şi învăpăiat fiind 
sufletul lor de flacăra Duhului Sfânt, ei le văd pe cele viitoare ca şi cum ar fi prezente. 



Trupul se face nesimţitor la necazuri 



Când sufletul se va îmbăta cu bucuria nădejdii şi a desfătării lui Dumnezeu, 
trupul se face nesimţitor la necazuri, chiar dacă este bolnăvicios. Căci, deşi ridică greutate 
îndoită, boala şi necazul, nu slăbeşte, ci se desfatează de bucuria lui Dumnezeu împreună 
cu sufletul şi îl ajută să se bucure, deşi este bolnăvicios. Acestea se petrec atunci când în 
suflet vine bucuria Duhului Sfânt. 

Prin răbdarea în necazuri, ne facem părtaşi ai Patimilor lui Hristos 



Să-i cercetăm şi pe filozofii atei, aşa cum se numesc... Unii dintre ei biruiau 
cu desăvârşire pofta trupească. Alţii răbdau mai uşor ocările şi osândirile. Alţii sufereau 
boli cumplite fără să se întristeze. Alţii iarăşi arătau răbdare în necazuri şi în mari 
nenorociri. Şi dacă aceştia răbdau toate acestea din slavă deşartă sau din nădejde deşartă, 
cu atât mai mult noi, monahii, - şi desigur toţi creştinii - suntem datori să răbdăm, noi care 
am fost chemaţi de Dumnezeu să ne facem părtaşi Patimilor şi slavei Lui. 



Răbdarea în necazuri 



Toate întâmplările dureroase şi necazurile, atunci când nu avem răbdare, ne 
chinuiesc îndoit. Pentru că omul, prin răbdarea sa, alungă amărăciunea nenorocirilor, în 
timp ce împuţinarea de suflet naşte deznădejdea iadului. 

Răbdarea este maica alinării, este o putere sufletească care se naşte dintr-o 
inimă largă. Dar această putere cu greu o află omul în necazurile sale, dacă nu are 
dumnezeiescul har, pe care îl dobândeşte prin rugăciune stăruitoare şi lacrimi şi 
participare la slujbele Bisericii Ortodoxe. 

Să suferim nedreptatea cu smerenie şi cu bucurie 



Cel care poate răbda nedreptatea cu bucurie, deşi poate să o îndepărteze şi să 
o evite, a primit înăuntrul său mângâierea lui Dumnezeu împreună cu încrederea în El. Iar 
cel care rabdă cu smerită-cugetare clevetirile pornite împotriva sa, unul ca acesta a ajuns 
la desăvârşire şi se minunează de el Sfinţii îngeri. Căci nici o altă virtute nu este mai mare 
şi mai greu de dobândit. 



Răbdarea este harisma lui Dumnezeu 



Atunci când răbdarea va creşte în sufletele noastre, este semn că am primit în 
chip tainic harul alinării. Puterea răbdării este mai mare decât simţirea bucuriei în inima 
noastră. Ca să trăim în Dumnezeu, trebuie să smerim simţurile noastre. Atunci când 
trăieşte inima, simţurile se smeresc, iar când acestea se răzvrătesc, inima moare pentru 
Dumnezeu. 

Răbdarea cea de mulţi ani care a adus îmbelşugat harul lui Dumnezeu 



Unul dintre Sfinţii Părinţi a spus: 

Odată, când eram foarte întristat din pricina încercărilor, am mers la un 
pustnic bătrân. Acesta era bolnav şi ţintuit la pat. După ce am luat binecuvântarea lui, m- 
am aşezat lângă el şi i-am spus: 

Părinte, fa o rugăciune pentru mine, căci mult mă mâhnesc din pricina 
ispitelor diavoleşti. 

Atunci, stareţul deschizându-şi ochii mi-a spus: 

- Fiul meu, tu eşti tânăr şi de aceea nu îngăduie Dumnezeu să fii copleşit de 
ispite mai presus de puterea ta. 

- Deşi sunt tânăr, am ispite pe care numai oamenii virtuoşi le au. 

- Dumnezeu vrea să te facă înţelept. 

- Cum mă va face înţelept? Eu în fiecare zi gust moartea sufletului. 

- încetează, fiul meu! Am spus că Dumnezeu te iubeşte şi îţi va da harul 
Său. Să ştii, fiul meu, că treizeci de ani m-am luptat cu demonii şi timp de douăzeci de ani 
nu am simţit ajutorul lui Dumnezeu, însă după ce a trecut cel de-al douăzeci şi cincilea an, 
am început să simt o oarecare odihnă, care a început apoi să crească tot mai mult. In cel 
de-al douăzeci şi optulea an odihna a devenit foarte simţită. Iar, când se apropia sfârşitul 
celui de-al treizecilea an, atât de mult s-a întărit întru mine această odihnă, încât nu pot să 
o exprim în cuvinte. Când vreau să mă ridic la rugăciune, doar trei psalmi apuc să rostesc 
cu gura mea şi îndată sunt răpit în extaz, lângă Dumnezeu. In această stare, trei zile dacă 
stau în picioare, nu simt deloc oboseală. Vezi câtă odihnă mi-a pricinuit lucrarea cea de 
mulţi ani a răbdării? 

SFATURI DUHOVNICEŞTI 



A Să-i iubeşti şi să pătimeşti împreună cu cei săraci, ca şi tu să fii miluit de 
Dumnezeu. 

A Să nu-i mustri pe cei care au întristare în inimă, ca să nu fii pedepsit cu acelaşi 
toiag şi, căutând pe cineva care să te aline, să nu afli pe nimeni! 

A Aminteşte-ţi că şi tu ai trup de ţărână şi fa binele tuturor, fară deosebire. 
^ Mai presus decât toate virtuţile este dreapta socoteală. 

A Să nu mustri pe nimeni pentru greşeala lui, ci să te consideri răspunzător pentru 
toate, chiar şi pentru greşeala aproapelui. 

A Mai bine să fii dispreţuit, decât să dispreţuieşti pe altul. Mai bine să fii 
nedreptăţit, decât să nedreptăţeşti. 

A Să nu locuieşti împreună cu omul mândru, ca să nu piardă sufletul tău harul 
Sfântului Duh, şi astfel să devină sălaş al patimilor viclene. 

A Cel care fuge de slava cea deşartă a lumii, unul ca acesta simte în sufletul său 
slava veacului ce va să fie. 

A Urăşte odihna şi traiul bun, ca să-ţi păzeşti gândurile tale netulburate. 

A Fereşte-te de întâlnirile cele multe şi îngrijeşte-te de sufletul tău, ca să-ţi păstrezi 
liniştea sufletească. 

A Păzeşte-te de păcatele cele mici, ca să nu cazi în cele mari. 

A îţi este mai de folos să înviezi sufletul tău din patimi, cugetând la cele 
dumnezeieşti, decât să înviezi morţi. 

A Mulţi oameni au făcut lucruri minunate, au înviat morţi, s-au ostenit să-i aducă pe 
cei înşelaţi la calea mântuirii şi alte minuni mari. Mulţi oameni au fost povăţuiţi cu 
ajutorul lor la cunoaşterea de Dumnezeu. Mai târziu, însă, aceştia care au înviat 
morţi, au căzut în patimi de ocară, ucigând astfel sufletul lor. Prin aceasta, prin 
faptele lor păcătoase ce s-au făcut arătate, ei au smintit pe mulţi. In realitate, ei erau 
cei bolnavi şi în loc să se îngrijească de sănătatea lor sufletească, au ieşit în marea 
lumii acesteia ca să tămăduiască şi să mântuiască sufletele altora, pierzând astfel 
nădejdea ce o aveau în Dumnezeu şi sufletele lor. 

A Cel care se scârbeşte de înşelarea şi răspândirea minţii în cele lumeşti, vede 
înăuntrul inimii sale pe Stăpânul şi Domnul său. 

A Pentru ca Dumnezeu să ia în considerare virtuţile noastre, trebuie ca ele să fie 
însoţite de înfrânare trupească şi de conştiinţă curată (post şi spovedanie). 

^ Mai bine să locuieşti împreună cu vulturii decât cu cel lacom şi nesăţios. 

A Mai bine să trăieşti împreună cu cel infirm şi cu cel neînsemnat, decât cu cel 
mândru. 

A Mai bine să fii prigonit, decât să prigoneşti; să fii răstignit, decât să răstigneşti; să 
fii nedreptăţit, decât să nedreptăţeşti; să fii clevetit, decât să cleveteşti. 

^ îndreptăţirea de sine nu are loc în viaţa creştinilor şi nu este cuprinsă nicăieri în 
învăţătura lui Hristos. 

A Dacă iubeşti blândeţea, vei avea pace în sufletul tău. Iar dacă te vei învrednici să 
dobândeşti pacea, te vei bucura în orice încercare. 

A Dumnezeu rabdă toate neputinţele noastre, însă nu-1 suferă pe cel care tot timpul 
cârteşte, ci îl pedepseşte ca să-1 îndrepte. 

A Gura şi inima, care în fiecare încercare îi mulţumesc lui Dumnezeu, primesc 
binecuvântarea Lui şi harul dumnezeiesc. 

A Harului dumnezeiesc îi premerge smerita-cugetare, iar pedepsei, cugetarea 
semeaţă. 

A Atunci când viaţa ta este după Dumnezeu, să nu te întristezi pentru necazurile şi 
relele tale pătimiri, căci Dumnezeu ţi le va ridica într-o bună zi. Să nu te temi nici de 
moarte, pentru că Dumnezeu a pregătit bunătăţile cele viitoare ca să te facă mai 
presus de moarte. 

